《端午述怀》
宋代·白玉蟾

方瀛山上风飕飕，五月六月常如秋。
松花落地鹤飞去，万顷白云空翠浮。
夜半蟾蜍落丹井，琪林深锁寒叶暝。
满天白露点苍苔，蛙市一散万籁静。
三树两树啼断猿，树冷栖禽夜不眠。
数点飞萤恋沙径，山腰石润悲寒泉。
钟声隔断华胥路，不知蝴蝶蜚何处。
摩挲两眼摺纸衾，人道今辰正端午。
晓雨初霁梅子肥，龙孙脱箨新燕飞。
山居萧然无一物，摘荠捣麦充晨炊。
忆着往年五月四，葛巾羽扇鸾溪市。
龙艘破浪桨万枝，钲鼓聒天旗掣水。
纸钱飞起屈原祠，行人往来如蚁移。
桐花入鬓彩系臂，家家御疫折桃枝。
庭前绿艾制绿虎，细切菖蒲斟绿醑。
羹鹅鱠鲤办华筵，冷浸水团包角黍。
今年寂寞坐空山，山雨山风生晓寒。
默菴令我休噫气，作诗畧述山居意。
安得两腋生飞翰，与君飞上泬寥间，
免使在世赋辛酸。

作者简介：白玉蟾（1134～1229），南宋时人，祖籍福建闽清，生于海南琼州，内丹理论家。南宗的实际创立者，创始金丹派南宗，金丹派南五祖之一。生卒年待考，原名葛长庚，本姓葛，名长庚。字如晦，号琼琯，自称神霄散史，海南道人，琼山老人，武夷散人。幼聪慧，谙九经，能诗赋，长于书画，12岁时举童子科，作《织机》诗；才华横溢，著作甚丰。自幼从陈楠学丹法，嘉定五年（1212）八月秋，再遇陈楠于罗浮山，得授金丹火候诀并五雷大法。